b'\n_START_ARTICLE_\nDu\xc5\xa1an Avsec\n_START_SECTION_\n\xc5\xbdivljenje in delo\n_START_PARAGRAPH_\nPo diplomi 1930 na ljubljanski Tehni\xc5\xa1ki fakulteti se je v letih 1933\xe2\x88\x921940 izpopolnjeval na pari\xc5\xa1ki Sorboni in raziskoval v strokovni komisiji pri francoskem ministrstvu za letalstvo. Leta 1939 je v Parizu doktoriral iz fizikalnih znanosti; nato je postal docent, 1951 pa redni profesor na Tehni\xc5\xa1ki fakulteti v Ljubljani, kasneje pa na Fakulteti za elektrotehniko v Ljubljani. Od 1953 je bil predstojnik In\xc5\xa1tituta za tehni\xc4\x8dno mehaniko; 1956-1957 dekan Tehni\xc5\xa1ke fakultete, 1967-1969 dekan Fakultete za elektrotehniko v Ljubljani. Od 1960 je bil predstojnik laboratorija za preiskavo materiala in opravil ve\xc4\x8d kot 20 raziskav, ki so zahtevale iskanje posebnih preiskovalnih metod in konstrukcijo izvirnih aparatov. Strokovne \xc4\x8dlanke je v letih 1936\xe2\x88\x921940 objavljal v Parizu, kasneje pa v domovini in tudi tujini. Je zaslu\xc5\xbeni profesor Univerze v Ljubljani.'